gl gl gl gl fr gl gl fr gl gl en gl gl gl gl gl gl gl fi gl gl pt gl en gl es sv ca es pt br fr gl pt gl lt gl ca en eu en it gl gl gl it en gl pt gl gl gl gl gl es gl gl gl gl gl gl gl gl gl gl gl gl sv en sv fr de de gl gl gl gl gl gl gl pt gl gl gl gl gl es gl gl pt gl gl gl gl gl gl gl gl pt gl pt en ca gl gl pt
Vieiros: Galiza Hoxe - Porro asegura que o Supremo bendí o porto deportivo do Salgueirón
Xoves, quinta feira, 06 de outubro de 2022
Á porta da nova manifestación cidadá
Na véspera da manifestación veciñal, este sábado ás 19h30, a presidenta da Autoridade Portuaria, Corina Porro, teima en que a Xustiza dálle a razón para botar adiante esta construción. A confraría acúsaa de "terxiversar" a realidade.
Na reunión mensual do consello de administración da Autoridade Portuaria, a súa presidenta, Corina Porro, aproveitou para dar a coñecer que o Tribunal Supremo rexeitou o recurso de casación interposto pola Confraría de Pescadores de San José, de Cangas, contra o auto ditado polo Tribunal Superior de Xustiza de Galicia (TSXG), que avalaba a posición da promotora Residencial Mariña Atlántica, que constrúe o porto deportivo do Salgueirón. Segundo o Supremo, "os danos e prexuízos que se alegan poden ser obxecto de reparación en virtude das medidas correctoras ordenadas".
Xa que logo, e xusto na véspera da manifestación convocada pola confraría, Corina Porro insistía así en que a Autoridade Portuaria ratifica a licenza para ese proxecto. Unha resolución xudicial de decembro de 2008 que, curiosamente, chega á luz pública esta semana, despois dos graves incidentes acontecidos recentemente no lugar e ás portas dunha ampla mobilización cidadá. De feito, a última hora deste venres, desde a confraría aseguraban non ter aínda constancia de tal resolución, recordando as reiteradas reclamacións pola lentitude do proceso mentres a pé do mar de Cangas a construtora seguía arramplando de igual xeito co lugar. "Seguiremos loitando", aseguraba de todas formas o patrón maior.
Ao respecto, o letrado da confraría, Alberto Muñoz, precisou que a sentenza do Supremo refírese unicamente a un recurso de casación, que o alto tribunal rexeita, presentado polos pescadores cangueses co fin de lograr a paralización preventiva das obras. Advirte Muñoz de que o Tribunal Superior de Xustiza de Galicia (TSXG) "non ditou sentenza que resolva definitivamente a legalidade ou non do outorgamento concesional discutido". Nese contexto, atribuíu a información dada por Porro ao Consello de Administración como "deficiente, extemporánea e malintencionada" e acusouna de "terxiversar" a realidade. Para o avogado, a "clara intención" de Porro é "escurecer a masiva manifestación" prevista para este sábado "contra as actuacións ilegais da Autoridade Portuaria e a pasividade manifesta do Concello de Cangas".
O novo xerente da confraría aprobou a urbanización cando era concelleiro do PP
A parte da crítica arrebolada polo avogado da confraría cara ao goberno municipal vai directamente contra a alcaldía, coa nacionalista Clara Millán (BNG) á fronte, a quen o Foro Social ten acusado en repetidas ocasións de pasividade diante do conflito. En todo caso, desde o BNG expresábanlle este venres a súa solidariedade á confraría, adherindo á convocatoria e transmitíndolle o apoio ás reivindicacións sobre o porto deportivo ao propio patrón maior. Ao fío, os nacionalistas lembran que o novo xerente do pósito, David Fernández, "coñece ben o expediente do porto deportivo", e recordan o paradoxo de que foi el mesmo, sendo daquela, en 2004, concelleiro do PP, quen aprobou o proxecto de urbanización da zona durante o goberno de Enrique Sotelo.
"Estamos seguros que o seu nomeamento e a súa capacidade abrirán canles de comunicación coa Autoridade Portuaria de Vigo na procura de solucións dialogadas ao conflito", ironizan, chamándoo a colaborar na apertura de interlocución coa Autoridade Portuaria de Vigo. Xa que logo, recordan desde o BNG, Corina Porro, como presidenta da Autoridade Portuaria, é a máxima responsábel de que ese porto se leve adiante. "Foi a Autoridade Portuaria a que outorgou as concesións e a que debe parar a súa construción", advirten.
Ampla mobilización este sábado
A Confraría convocou para este sábado unha concentración ás 19h30 e posterior manifestación que partirá ás 20 horas da Alameda Vella en dirección á zona d'O Salgueirón, onde se constrúe o porto deportivo de Massó, para manifestar a súa oposición a esta obra. A marcha conta co apoio do Foro Social de Cangas e dos colectivos que forman parte da rede Galiza Non se Vende. Á cabeza das numerosas adhesións colectivas e individuais aparecen o premio Nobel da Paz Adolfo Pérez Esquivel, que recentemente xa visitou o Salgueirón para expresarlle o seu apoio aos veciños e, entre outros, o catedrático Xosé Manuel Beiras e o escritor Xosé Luís Méndez Ferrín. Apoian tamén a convocatoria desde o grupo municipal de Alternativa Canguesa de Esquerdas (ACE), co concelleiro de Urbanismo, Mariano Abalo, á fronte. O lema da marcha: "Os mariñeiros de Cangas din: o porto deportivo de Massó non se fará". Durante o percorrido está previsto que os comercios pechen as súas portas como mostra de solidariedade cos mariñeiros de baixura e en defensa do banco marisqueiro do Salgueirón. Ao final da marcha, a actriz Mabel Rivera lerá un manifesto titulado "Decreto de paralización dás obras".
Defender a nosa terra "non é delito"
Desde a Asociación para a Defensa Ecolóxica de Galiza (Adega) poñen en relación o que acontece en Cangas con outros episodios urbanísticos a pé de mar noutros puntos do país. Consideran os ecoloxistas que é un exemplo da política de "feitos consumados" dirixida a beneficiar "determinados sectores empresariais" que coa "conivencia dalgunhas administracións" pretenden tomar "por asalto" os valores naturais e recursos da costa no seu propio beneficio.
Lembran ao fío que o Plan de Portos Deportivos "pretende enaxenar e artificializar unha manchea de treitos de costa produtiva e ben conservada, comprometendo a viabilidade ecolóxica dalgúns dos ecosistemas litorais máis valiosos e sensíbeis, prexudicando ademais os sectores produtivos tradicionais". Repasan ao tempo o plano acuícola e as macrofábricas que "destruirán case 3 millóns de metros cadrados de litoral virxe", e as infraestruturas como novos portos e espigóns, viadutos e estradas, e outras obras públicas como paseos marítimos "e as eufemisticamente chamadas rexeneracións de praias" que contribúen a alterar para sempre a marxe litoral galega.
"Resulta chave a solidariedade e a unidade de acción na loita contra estes proxectos insustentábeis", defenden aproveitando a cita de Cangas este sábado. "Hoxe é Cangas, mañá será Touriñán, Quilmas, Camelle, Oia.... Defender a nosa terra non é delito!", advirten recordando as recentes detencións dos veciños que realizaban unha protesta pacífica en Cangas.
"Axilidade para a represión", mais lentitude diante das denuncias veciñais
Veciños de Cangas mobilizados contra especuladores "de manual"
Dezaseis persoas detidas en Cangas nas protestas contra as obras do porto deportivo
Pérez Esquivel fala contra o esbandalle no Salgueirón
Sen licenza e pola brava as máquinas entran a esbandallar no Salgueirón
É preciso que te rexistres para poder participar en Vieiros. Desde a páxina de entrada podes crear o teu Vieiros.
Se xa tes o teu nome en Vieiros, podes acceder dende aquí:
O Nobel Pérez Esquivel durante a súa visita a Cangas en apoio dos veciños
A RAG presenta un recurso contra o decretazo Edición xeral
No 25 de xullo, "que a fogueira do esprito siga quentando as vosas vidas" Edición xeral
Os recortes da Xunta en materia de prevención de incendios poñen en perigo os montes Edición xeral
Opinión, Columnas, Galerías, Últimas, Escáneres, Anteriores, FAQ, Buscador
Máis Alá, Fwwwrando, Galego.org, GZ-Deportiva, Canal Verde, Lusofonía, Irimia, Cartafol, Murguía
Chat, Foros, Chatrevistas, Postais, Conversas, Open Vieiros
Barcelona, Bos Aires, Euskadi, Venezuela, Irlanda
Día das Letras, Creación, Informativos, Dossiers, XGN07, 1 de abril
RSS | Que é Vieiros? | Que é o RSS? | Creative Commons | Publicidade | Director | O equipo | Contacto